Pous Benedictus ‘baie siek’  Emeritus pous Benedictus XVI (Foto: Sven Hoppe/POOL/AFP) Emeritus pous Benedictus XVI (95) se gesondheid gaan vinnig agteruit. Volgens die Vatikaan het sy toestand die afgelope paar uur versleg en het pous Franciskus hom besoek. Pous Franciskus het ná die besoek gesê emeritus pous Benedictus XVI is “baie siek”. Hy het ŉ beroep op gelowiges gedoen om vir hom te bid. Benedictus XVI, wat in 2013 die eerste pous in ses eeue geword het om te bedank, het hom feitlik heeltemal aan die openbare oog onttrek. Die Duitse emeritus pous, wie se regte naam Joseph Ratzinger is, leef ŉ rustige lewe in ŉ voormalige klooster in die Vatikaan. Sy bedanking het ŉ ongekende situasie geskep waarin twee pouse – Benedictus en sy opvolger, pous Franciskus – saam in die piepklein stadstaat bly. Benedictus XVI was 78 jaar oud toe hy die gewilde pous Johannes Paulus II in April 2005 opgevolg het. Hy het die eerste pous geword wat om verskoning gevra het vir die skandale in die Rooms-Katolieke Kerk wat regoor die wêreld na vore gekom het.